
บทคัดย่อ
วงกลมหนึ่งหน่วย (Unit Circle) เป็นเนื้อหาพื้นฐานสำคัญของบทตรีโกณมิติ ซึ่งเชื่อมโยงความสัมพันธ์ระหว่างมุม พิกัดบนระนาบเชิงคาร์ทีเซียน และค่าของฟังก์ชันตรีโกณมิติ อย่างไรก็ตาม นักเรียนจำนวนมากยังประสบปัญหาในการทบทวนและทำความเข้าใจเนื้อหา ส่งผลให้ขาดความมั่นใจในการประยุกต์ใช้ความรู้ โครงงานนี้มีวัตถุประสงค์เพื่อพัฒนาบอร์ดเกม ANGLE QUEST เพื่อส่งเสริมการเรียนรู้เรื่องวงกลมหนึ่งหน่วย และศึกษาประสิทธิภาพของบอร์ดเกม โดยออกแบบเกมให้ผู้เล่นใช้ความรู้เกี่ยวกับมุม จตุภาค มุมอ้างอิง พิกัด และค่าของฟังก์ชันตรีโกณมิติ ผ่านระบบภารกิจหลายระดับ การ์ดพิเศษ และการแข่งขันเชิงกลยุทธ์ เพื่อส่งเสริมการคิดวิเคราะห์ ผู้จัดทำนำบอร์ดเกมไปทดลองใช้กับนักเรียนระดับมัธยมศึกษาตอนปลาย จำนวน 50 คน โดยเปรียบเทียบ คะแนนแบบทดสอบเรื่องวงกลมหนึ่งหน่วยก่อนเล่น (Pre-test) และคะแนนแบบทดสอบเรื่องวงกลมหนึ่งหน่วยหลังเล่น (Post-test) ผลการศึกษาพบว่า นักเรียน 39 คน (ร้อยละ 78) มีคะแนนแบบทดสอบหลังเรียนสูงกว่าก่อนเรียน ขณะที่ 11 คน (ร้อยละ 22) มีคะแนนไม่แตกต่างจากเดิมมากนัก อีกทั้งผู้เรียนส่วนใหญ่มีส่วนร่วมในกิจกรรมและสามารถเรียนรู้เนื้อหาได้อย่างสนุกสนาน จึงสรุปได้ว่า ANGLE QUEST เป็น นวัตกรรมบอร์ดเกม ที่ช่วยส่งเสริมความเข้าใจและผลสัมฤทธิ์ทางการเรียน พร้อมทั้งสามารถนำไปประยุกต์ใช้ประกอบการจัดกิจกรรมการเรียนการสอนในระดับมัธยมศึกษาตอนปลายได้อย่างมีประสิทธิภาพ

บทนำ
คณิตศาสตร์เป็นศาสตร์พื้นฐานที่มีบทบาทสำคัญในการพัฒนาการคิดวิเคราะห์ การให้เหตุผล และการแก้ปัญหาอย่างเป็นระบบ โดยเฉพาะเรื่อง วงกลมหนึ่งหน่วย (Unit Circle) ซึ่งเป็นรากฐานสำคัญของบทตรีโกณมิติ เนื่องจากใช้อธิบายความสัมพันธ์ระหว่างมุม พิกัดบนระนาบเชิงคาร์ทีเซียน และค่าของฟังก์ชันตรีโกณมิติ อีกทั้งยังเป็นองค์ความรู้พื้นฐานที่ใช้ต่อยอดสู่เนื้อหาทางคณิตศาสตร์ในระดับที่สูงขึ้น จากการสำรวจความคิดเห็นของนักเรียนระดับมัธยมศึกษาตอนปลาย โรงเรียนวิทยาศาสตร์จุฬาภรณราชวิทยาลัย ปทุมธานี พบว่า แม้นักเรียนส่วนใหญ่จะเคยศึกษาบทเรียนเรื่องวงกลมหนึ่งหน่วยแล้ว แต่ยังประสบปัญหาในการทำความเข้าใจความสัมพันธ์ระหว่างมุม จตุภาค มุมอ้างอิง พิกัด และค่าของฟังก์ชันตรีโกณมิติ ขณะที่การทบทวนบทเรียนยังคงอาศัยการทำแบบฝึกหัดและการท่องจำเป็นหลัก ส่งผลให้ผู้เรียนขาดความมั่นใจเมื่อต้องประยุกต์ใช้ความรู้ในการแก้โจทย์ที่มีความซับซ้อน จากปัญหาดังกล่าว ผู้จัดทำจึงพัฒนา ANGLE QUEST บอร์ดเกมที่นำแนวคิดการเรียนรู้ผ่านเกม (Game-Based Learning) มาประยุกต์ใช้กับการทบทวนเรื่องวงกลมหนึ่งหน่วย โดยออกแบบให้ผู้เล่นใช้ความรู้เดิมในการวิเคราะห์ วางแผน ตัดสินใจ และแข่งขันผ่านระบบภารกิจหลายระดับ เพื่อเปลี่ยนการทบทวนจากการจดจำเนื้อหาเพียงอย่างเดียว สู่การเรียนรู้ที่ผู้เรียนมีส่วนร่วมและลงมือปฏิบัติจริง โครงงานนี้มีวัตถุประสงค์เพื่อพัฒนาและศึกษาประสิทธิภาพของบอร์ดเกม ANGLE QUEST ในการส่งเสริมการเรียนรู้เรื่องวงกลมหนึ่งหน่วย เพื่อเป็นทางเลือกในการจัดกิจกรรมการเรียนการสอนที่ช่วยยกระดับผลสัมฤทธิ์ทางการเรียน เพิ่มความเข้าใจในเนื้อหา และสร้างประสบการณ์การเรียนรู้ทางคณิตศาสตร์ที่มีประสิทธิภาพยิ่งขึ้น

วิธีการดำเนินงาน
1. ศึกษาเอกสารและวิเคราะห์ปัญหา
ผู้จัดทำเริ่มต้นจากการศึกษาหลักสูตรแกนกลางการศึกษาขั้นพื้นฐาน พุทธศักราช 2551 (ฉบับปรับปรุง พ.ศ. 2560) กลุ่มสาระการเรียนรู้คณิตศาสตร์ รวมถึงหนังสือเรียน เอกสารวิชาการ งานวิจัย และแหล่งข้อมูลที่เกี่ยวข้องกับเรื่องวงกลมหนึ่งหน่วย (Unit Circle) เพื่อศึกษาขอบเขตของเนื้อหา แนวคิดสำคัญ และประเด็นที่ผู้เรียนมักเกิดความเข้าใจคลาดเคลื่อน ทั้งนี้เพื่อให้การออกแบบบอร์ดเกมมีความถูกต้องตามหลักวิชาการและสอดคล้องกับเนื้อหาที่ใช้ในการเรียนการสอนระดับมัธยมศึกษาตอนปลาย นอกจากนี้ ผู้จัดทำได้ศึกษาหลักการออกแบบสื่อการเรียนรู้และบอร์ดเกม เพื่อวิเคราะห์องค์ประกอบของเกมที่สามารถส่งเสริมการคิดวิเคราะห์ การตัดสินใจ และการเชื่อมโยงองค์ความรู้ มากกว่าการจดจำคำตอบเพียงอย่างเดียว โดยนำแนวคิดที่ได้มาประยุกต์ใช้ในการกำหนดรูปแบบของเกม ระบบการเล่น และลำดับกิจกรรมภายในเกม หลังจากศึกษาเอกสารที่เกี่ยวข้องแล้ว ผู้จัดทำจัดทำแบบสอบถามออนไลน์เพื่อสำรวจความคิดเห็นของนักเรียนระดับมัธยมศึกษาตอนปลาย โรงเรียนวิทยาศาสตร์จุฬาภรณราชวิทยาลัย ปทุมธานี เกี่ยวกับปัญหาในการเรียนและการทบทวนเรื่องวงกลมหนึ่งหน่วย โดยประเด็นที่สำรวจประกอบด้วย ระดับความเข้าใจของผู้เรียน เนื้อหาที่ผู้เรียนรู้สึกว่ายาก วิธีการทบทวนที่ใช้เป็นประจำ และความคิดเห็นต่อการใช้บอร์ดเกมเป็นสื่อในการทบทวนบทเรียน ข้อมูลที่ได้จากการสำรวจนำมาวิเคราะห์ร่วมกับผลการศึกษาเอกสาร เพื่อกำหนดแนวทางในการพัฒนาบอร์ดเกมให้สอดคล้องกับปัญหาและความต้องการของผู้เรียน ทั้งในด้านเนื้อหา ระดับความยากของโจทย์ รูปแบบการเล่น และองค์ประกอบของเกม ก่อนเข้าสู่ขั้นตอนการออกแบบบอร์ดเกมในลำดับถัดไป
2. การออกแบบและพัฒนาบอร์ดเกม ANGLE QUEST
ภายหลังจากการศึกษาเอกสารที่เกี่ยวข้องและสำรวจข้อมูลพื้นฐานของผู้เรียน ผู้จัดทำนำข้อมูลที่ได้มาใช้เป็นแนวทางในการออกแบบและพัฒนาบอร์ดเกม ANGLE QUEST โดยกำหนดให้เกมเป็นสื่อการเรียนรู้ที่มุ่งเน้นการทบทวนและพัฒนาความเข้าใจเรื่องวงกลมหนึ่งหน่วยของนักเรียนระดับมัธยมศึกษาตอนปลาย ผ่านการคิดวิเคราะห์ การตัดสินใจ และการประยุกต์ใช้ความรู้ระหว่างการเล่น
ผู้จัดทำวิเคราะห์เนื้อหาตามหลักสูตรและคัดเลือกหัวข้อสำคัญ ได้แก่ มุมบนวงกลมหนึ่งหน่วย จตุภาค มุมอ้างอิง พิกัด และค่าของฟังก์ชันตรีโกณมิติ ก่อนนำมาออกแบบการ์ดภารกิจโดยแบ่งระดับความยากเป็น Easy, Medium และ Hard เพื่อให้ผู้เล่นสามารถทบทวนความรู้จากระดับพื้นฐานไปสู่การประยุกต์ใช้ได้อย่างเป็นลำดับ จากนั้นจึงออกแบบองค์ประกอบของบอร์ดเกม ได้แก่ กระดานเกม การ์ดภารกิจ การ์ดพิเศษ ระบบคะแนน ภารกิจลับ ระบบ Boss และคู่มือการเล่น โดยคำนึงถึงความถูกต้องของเนื้อหา ความเหมาะสมของระดับความยาก และความสมดุลระหว่างการเรียนรู้กับความสนุก เพื่อให้ทุกองค์ประกอบสามารถส่งเสริมการทบทวนและการเชื่อมโยงองค์ความรู้ได้อย่างมีประสิทธิภาพ
เมื่อกำหนดรูปแบบของเกมเรียบร้อยแล้ว ผู้จัดทำดำเนินการออกแบบกระดานเกม การ์ด และอุปกรณ์ประกอบการเล่นในรูปแบบดิจิทัล พร้อมตรวจสอบความถูกต้องของข้อความ การจัดวางองค์ประกอบ ขนาดตัวอักษร และความเหมาะสมสำหรับการพิมพ์ ก่อนจัดพิมพ์ ตัด และประกอบเป็นชุดบอร์ดเกมต้นแบบ รวมทั้งจัดทำคู่มือการเล่นสำหรับใช้ในการทดลองและประเมินผลในขั้นตอนถัดไป
             3. การทดลองใช้บอร์ดเกมและการเก็บรวบรวมข้อมูล
            ผู้จัดทำนำบอร์ดเกมไปทดลองใช้กับนักเรียนระดับมัธยมศึกษาตอนปลาย โดยให้ผู้เรียนทำแบบทดสอบก่อนเรียน (Pre-test) จากนั้นอธิบายกติกาและให้ผู้เรียนเล่นบอร์ดเกมตามขั้นตอนที่กำหนด เมื่อสิ้นสุดการเล่น ผู้เรียนทำแบบทดสอบหลังเรียน (Post-test) และตอบแบบประเมินความพึงพอใจ เพื่อนำข้อมูลไปใช้ในการประเมินประสิทธิภาพของบอร์ดเกม
ผลและอภิปรายผล 
            4. การวิเคราะห์ข้อมูลและสรุปผล
            ผู้จัดทำนำข้อมูลจากแบบทดสอบก่อนเรียนและหลังเรียน รวมทั้งข้อมูลจากแบบประเมินความพึงพอใจ มาวิเคราะห์และเปรียบเทียบผล เพื่อศึกษาประสิทธิภาพของบอร์ดเกมในการใช้เป็นสื่อทบทวนเรื่องวงกลมหนึ่งหน่วย จากนั้นจึงสรุปผล อภิปรายผล และจัดทำข้อเสนอแนะสำหรับการพัฒนาบอร์ดเกมในอนาคต

ผลและอภิปรายผล 
1. ผลการออกแบบบอร์ดเกม ANGLE QUEST
             จากการออกแบบและพัฒนาบอร์ดเกม ANGLE QUEST ผู้จัดทำสามารถพัฒนาสื่อการเรียนรู้เชิงกลยุทธ์สำหรับทบทวนเรื่องวงกลมหนึ่งหน่วยได้สำเร็จ โดยออกแบบองค์ประกอบของเกมให้สอดคล้องกับลำดับการเรียนรู้ของเนื้อหาและส่งเสริมให้ผู้เล่นเกิดการทบทวนผ่านการคิดวิเคราะห์ การวางแผน และการแข่งขัน ภายในเกมประกอบด้วยระบบภารกิจ กระดานเกม ระบบการเล่น การ์ดพิเศษ และกลไกการให้คะแนน ซึ่งเชื่อมโยงกันเป็นลำดับ ส่งผลให้ผู้เล่นสามารถเรียนรู้จากการลงมือปฏิบัติและสร้างองค์ความรู้ด้วยตนเองตลอดระยะเวลาการเล่น
1.1 ผลการออกแบบระบบภารกิจ
จากการออกแบบระบบภารกิจ พบว่าภารกิจภายในเกมสามารถแบ่งออกเป็น 3 ระดับ ได้แก่ ระดับพื้นฐาน (Easy) ระดับเชื่อมโยง (Medium) และระดับประยุกต์ (Hard) โดยแต่ละระดับมีวัตถุประสงค์และความยากแตกต่างกันตามลำดับของเนื้อหาเรื่องวงกลมหนึ่งหน่วย ภารกิจระดับพื้นฐานมุ่งเน้นการทบทวนองค์ความรู้ที่ผู้เรียนควรมีอยู่แล้ว เช่น การระบุตำแหน่งของมุม การจำแนกจตุภาค การเปลี่ยนหน่วยองศาและเรเดียน มุมอ้างอิง และเครื่องหมายของฟังก์ชันตรีโกณมิติ เพื่อให้ผู้เล่นสามารถทบทวนความรู้เดิมก่อนเข้าสู่โจทย์ที่ซับซ้อนขึ้น ขณะที่ภารกิจระดับเชื่อมโยงกำหนดให้ผู้เล่นนำองค์ความรู้ตั้งแต่ 2–3 เรื่องมาวิเคราะห์ร่วมกัน เช่น การเชื่อมโยงมุมกับพิกัด หรือการใช้พิกัดในการหาค่าไซน์และโคไซน์ ส่วนภารกิจระดับประยุกต์เป็นสถานการณ์ที่ต้องใช้กระบวนการคิดหลายขั้นและอาศัยความเข้าใจเชิงลึก เช่น การหามุมจากค่าฟังก์ชันตรีโกณมิติภายใต้เงื่อนไขของจตุภาค หรือการวิเคราะห์ความสัมพันธ์ของมุมที่มีมุมอ้างอิงเดียวกัน นอกจากนี้ ผู้จัดทำกำหนดให้ภารกิจแต่ละระดับใช้จำนวนแต้มการกระทำ (Action Point: AP) และคะแนนแตกต่างกัน เพื่อให้ผู้เล่นต้องตัดสินใจเลือกระหว่างการสะสมคะแนนอย่างปลอดภัยกับการเสี่ยงทำภารกิจที่ยากขึ้นเพื่อรับคะแนนที่สูงกว่า ส่งผลให้การเล่นไม่ได้อาศัยเพียงความรู้ทางคณิตศาสตร์ แต่ยังส่งเสริมการคิดเชิงกลยุทธ์และการวางแผนตลอดการแข่งขัน จากการออกแบบดังกล่าว ระบบภารกิจสามารถเชื่อมโยงกระบวนการทบทวนความรู้กับการแข่งขันได้อย่างเหมาะสม ผู้เล่นสามารถเลือกแนวทางการเล่นได้ตามศักยภาพของตนเอง ขณะเดียวกันยังเกิดแรงจูงใจในการพัฒนาความเข้าใจเพื่อทำภารกิจที่มีระดับสูงขึ้น
1.2 ผลการออกแบบกระดานเกม
ผลการออกแบบกระดานเกมพบว่า ผู้จัดทำเลือกใช้ วงกลมหนึ่งหน่วย เป็นองค์ประกอบหลักของพื้นที่การแข่งขัน โดยกำหนดตำแหน่งของมุมสำคัญจำนวน 16 ตำแหน่ง ได้แก่ 0°, 30°, 45°, 60°, 90°, 120°, 135°, 150°, 180°, 210°, 225°, 240°, 270°, 300°, 315° และ 330° เพื่อให้สอดคล้องกับเนื้อหาที่ใช้ในการเรียนการสอนระดับมัธยมศึกษาตอนปลาย แต่ละตำแหน่งของมุมได้รับการออกแบบให้มี ตราผนึก 3 ระดับ ได้แก่ ระดับพื้นฐาน ระดับเชื่อมโยง และระดับประยุกต์ ผู้เล่นจะสามารถยึดครองตราผนึกในระดับถัดไปได้ก็ต่อเมื่อผ่านภารกิจในระดับก่อนหน้าแล้ว ทำให้การดำเนินเกมเป็นไปตามลำดับของการสร้างองค์ความรู้ จากการทบทวนความรู้พื้นฐานไปสู่การประยุกต์ใช้ในสถานการณ์ที่ซับซ้อนมากขึ้น นอกจากนี้ บริเวณรอบกระดานยังออกแบบให้เป็นพื้นที่สำหรับจัดวางกองการ์ดภารกิจ กองการ์ดพิเศษ กองการ์ดบอส ตัวนับรอบ และแถบคะแนน เพื่อให้ผู้เล่นสามารถเข้าถึงอุปกรณ์ต่าง ๆ ได้สะดวกและลดความสับสนระหว่างการแข่งขัน การออกแบบกระดานในลักษณะดังกล่าวทำให้วงกลมหนึ่งหน่วยไม่ได้เป็นเพียงพื้นหลังของเกม แต่เป็นศูนย์กลางของการเรียนรู้ ผู้เล่นสามารถมองเห็นความสัมพันธ์ของตำแหน่งมุม จตุภาค และพิกัดได้ตลอดเวลา ส่งผลให้เกิดการจดจำและเชื่อมโยงองค์ความรู้ได้อย่างเป็นธรรมชาติผ่านการเล่นซ้ำ
1.3 ผลการออกแบบระบบการเล่นและการให้คะแนน
ผลการออกแบบระบบการเล่นพบว่า ผู้จัดทำกำหนดให้ผู้เล่นทุกคนได้รับ แต้มการกระทำ (Action Point: AP) จำนวน 3 แต้มต่อเทิร์น โดยผู้เล่นสามารถบริหารแต้มดังกล่าวเพื่อเลือกดำเนินกิจกรรมต่าง ๆ ภายในเกม เช่น การเลือกภารกิจ การใช้การ์ดพิเศษ การขอคำใบ้ หรือการประกาศยึดครองตำแหน่งบนวงกลมหนึ่งหน่วย ทั้งนี้ ผู้เล่นสามารถวางแผนการใช้แต้มได้อย่างอิสระ ทำให้การเล่นไม่ได้ขึ้นอยู่กับการทอยลูกเต๋าหรือปัจจัยของความบังเอิญ สำหรับระบบการให้คะแนน ผู้จัดทำกำหนดคะแนนตามระดับความยากของภารกิจ ได้แก่ ระดับ Easy 2 คะแนน ระดับ Medium 5 คะแนน และระดับ Hard 9 คะแนน พร้อมทั้งเพิ่มคะแนนโบนัสจากการสร้างความสัมพันธ์ระหว่างมุม เช่น การยึดมุมที่มีมุมอ้างอิงเดียวกัน การยึดคู่มุมที่ต่างกัน 180° หรือการยึดมุมครบภายในจตุภาคเดียวกัน ส่งผลให้ผู้เล่นต้องวิเคราะห์ตำแหน่งของมุมและวางแผนการยึดครองพื้นที่อย่างรอบคอบ นอกจากนี้ การยึดครองแต่ละตำแหน่งไม่ได้พิจารณาจากคำตอบเพียงค่าเดียว แต่กำหนดให้ผู้เล่นต้องแสดงข้อมูลประกอบหลายส่วน เช่น มุม จตุภาค มุมอ้างอิง พิกัด ค่าไซน์ ค่าโคไซน์ และค่าแทนเจนต์ ตามระดับของภารกิจที่เลือก ทำให้ลดโอกาสในการตอบถูกจากการคาดเดา และส่งเสริมให้ผู้เล่นเชื่อมโยงองค์ความรู้หลายด้านร่วมกัน จากการออกแบบดังกล่าว ระบบการเล่นสามารถลดบทบาทของความบังเอิญและเพิ่มบทบาทของการคิดเชิงวิเคราะห์ ส่งผลให้การแข่งขันสะท้อนความเข้าใจทางคณิตศาสตร์ของผู้เล่นได้มากกว่าการวัดความรวดเร็วหรือการเสี่ยงโชคเพียงอย่างเดียว
1.4 ผลการออกแบบการ์ดและองค์ประกอบพิเศษ
ผลการออกแบบองค์ประกอบพิเศษของเกมพบว่า ผู้จัดทำพัฒนาการ์ดภารกิจให้มีรายละเอียดประกอบครบถ้วน ได้แก่ ระดับความยาก จำนวนแต้มการกระทำ คะแนน เงื่อนไขของโจทย์ ช่องสำหรับบันทึกคำตอบ และเฉลยพร้อมคำอธิบายด้านหลังการ์ด เพื่อให้ผู้เล่นสามารถตรวจสอบคำตอบและทบทวนข้อผิดพลาดได้ด้วยตนเองหลังจบภารกิจ นอกจากนี้ ยังออกแบบ การ์ดพิเศษ เพื่อเพิ่มมิติด้านการวางแผนและการแข่งขัน เช่น การ์ด Insight สำหรับรับคำใบ้ การ์ด Recheck สำหรับตรวจสอบคำตอบบางส่วน การ์ด Mirror สำหรับเชื่อมโยงมุมที่มีมุมอ้างอิงเดียวกัน การ์ด Rotate สำหรับเปลี่ยนตำแหน่งของมุม การ์ด Reserve สำหรับจองภารกิจ และการ์ด Shield สำหรับป้องกันผลกระทบจากคู่แข่งขัน การ์ดเหล่านี้ไม่ได้ให้คำตอบโดยตรง แต่ช่วยเพิ่มทางเลือกในการวางกลยุทธ์และการตัดสินใจของผู้เล่น ผู้จัดทำยังออกแบบ ภารกิจลับ (Secret Mission) เพื่อกำหนดเป้าหมายเฉพาะของผู้เล่นแต่ละคน เช่น การยึดมุมในทุกจตุภาค การยึดมุมที่มีค่าโคไซน์เป็นลบ หรือการยึดคู่มุมตรงข้าม ส่งผลให้ผู้เล่นแต่ละคนมีแนวทางการเล่นแตกต่างกัน ลดการแย่งชิงภารกิจในรูปแบบเดิม และเพิ่มความหลากหลายในการเล่นซ้ำ นอกจากนี้ ยังออกแบบ การ์ดบอส (Boss Card) ให้ปรากฏหลังสิ้นสุดรอบที่ 3, 6 และ 9 เพื่อใช้ประเมินความเข้าใจในภาพรวมของผู้เล่น โดยโจทย์ของบอสจะเชื่อมโยงองค์ความรู้หลายหัวข้อเข้าด้วยกัน และให้คะแนนตามความถูกต้องของคำตอบ ไม่ใช่ความรวดเร็วในการตอบ ทำให้ช่วงบอสทำหน้าที่ทั้งเป็นการแข่งขันและการทบทวนองค์ความรู้ร่วมกัน อีกทั้ง ผู้จัดทำได้พัฒนา ระบบพัฒนาตนเอง ผ่านแบบบันทึกข้อผิดพลาดและโทเค็นพัฒนา เพื่อให้ผู้เล่นสามารถติดตามจุดที่ตนเองยังไม่เข้าใจ และได้รับแรงจูงใจจากการแก้ไขข้อผิดพลาดของตนเองมากกว่าการแข่งขันเพียงอย่างเดียว
จากการออกแบบองค์ประกอบทั้งหมด พบว่ากลไกของเกมสามารถสนับสนุนการเรียนรู้ผ่านการลงมือปฏิบัติ การคิดวิเคราะห์ และการสะท้อนผลการเรียนรู้ของผู้เล่นได้อย่างเป็นระบบ ทำให้บอร์ดเกม ANGLE QUEST มีความสมบูรณ์ทั้งในด้านความสนุกและคุณค่าทางการศึกษา พร้อมรองรับการนำไปใช้เป็นสื่อการเรียนรู้ในชั้นเรียนและการทบทวนด้วยตนเองได้อย่างมีประสิทธิภาพ
                2. ผลการทดลองใช้บอร์ดเกม ANGLE QUEST
                ผู้จัดทำนำบอร์ดเกม ANGLE QUEST ไปทดลองใช้กับนักเรียนระดับมัธยมศึกษาตอนปลาย โรงเรียนวิทยาศาสตร์จุฬาภรณราชวิทยาลัย ปทุมธานี จำนวน 50 คน โดยให้ผู้เรียนทำแบบทดสอบก่อนเล่น (Pre-test) และหลังเล่น (Post-test) เพื่อเปรียบเทียบผลสัมฤทธิ์ทางการเรียนเรื่องวงกลมหนึ่งหน่วย ผลการทดลองพบว่า คะแนนหลังเล่นของผู้เรียนส่วนใหญ่มีแนวโน้มสูงกว่าก่อนเล่น ดังแสดงใน รูปที่ 2.1 โดยมีนักเรียนจำนวน 39 คน จากทั้งหมด 50 คน (ร้อยละ 78) ที่มีคะแนนหลังเล่นสูงกว่าก่อนเล่น ขณะที่นักเรียน 11 คน (ร้อยละ 22) มีคะแนนคงเดิมหรือลดลงเล็กน้อย ดังแสดงใน รูปที่ 2.2 จากการสังเกตระหว่างการทดลอง พบว่าผู้เรียนมีส่วนร่วมในการอภิปราย แลกเปลี่ยนความคิดเห็น และร่วมกันวิเคราะห์แนวทางการทำภารกิจ ส่งผลให้สามารถเชื่อมโยงความรู้เรื่องวงกลมหนึ่งหน่วยได้ดีขึ้น ผลการทดลองแสดงให้เห็นว่า บอร์ดเกม ANGLE QUEST สามารถใช้เป็นสื่อช่วยทบทวนบทเรียนและส่งเสริมผลสัมฤทธิ์ทางการเรียนได้อย่างมีประสิทธิภาพ

รูปที่ 2.1 กราฟผลการเปรียบเทียบคะแนนก่อนเล่นและหลังเล่นของนักเรียนจำนวน 50 คน

[bookmark: _GoBack]รูปที่ 2.2 กราฟร้อยละของนักเรียนที่มีคะแนนหลังเล่นสูงกว่าก่อนเล่น

สรุปผล
จากการดำเนินโครงงาน การพัฒนาบอร์ดเกม ANGLE QUEST เพื่อส่งเสริมการทบทวนเรื่องวงกลมหนึ่งหน่วยสำหรับนักเรียนระดับมัธยมศึกษาตอนปลาย ผู้จัดทำสามารถพัฒนาบอร์ดเกมที่มีองค์ประกอบครบถ้วน ประกอบด้วยระบบภารกิจ 3 ระดับ ระบบแต้มการกระทำ การให้คะแนน การ์ดพิเศษ ภารกิจลับ และการ์ดบอส ซึ่งได้รับการออกแบบให้เชื่อมโยงกับเนื้อหาเรื่องวงกลมหนึ่งหน่วยอย่างเป็นลำดับ ส่งเสริมให้ผู้เรียนได้ทบทวนความรู้ผ่านการคิดวิเคราะห์ การวางแผน และการตัดสินใจภายในเกม มากกว่าการเรียนรู้ด้วยการท่องจำเพียงอย่างเดียว จากการทดลองใช้กับนักเรียนระดับมัธยมศึกษาตอนปลาย จำนวน 50 คน พบว่า นักเรียน 39 คน (ร้อยละ 78) มีคะแนนหลังเล่นสูงกว่าก่อนเล่น ขณะที่นักเรียน 11 คน (ร้อยละ 22) มีคะแนนคงเดิมหรือลดลงเล็กน้อย นอกจากนี้ จากการสังเกตระหว่างการทดลอง ผู้เรียนมีส่วนร่วมในการอภิปราย แลกเปลี่ยนความคิดเห็น และร่วมกันวิเคราะห์แนวทางการทำภารกิจภายในเกมอย่างต่อเนื่อง ส่งผลให้สามารถเชื่อมโยงความรู้เรื่องวงกลมหนึ่งหน่วยและประยุกต์ใช้ในการแก้ปัญหาได้ดีขึ้นผลการดำเนินโครงงานสะท้อนให้เห็นว่า การนำกลไกของบอร์ดเกมมาประยุกต์ใช้กับการทบทวนเนื้อหาทางคณิตศาสตร์ ช่วยสร้างแรงจูงใจในการเรียนรู้ ลดความตึงเครียดจากการฝึกทำโจทย์แบบเดิม และเปิดโอกาสให้ผู้เรียนได้เรียนรู้ผ่านการลงมือปฏิบัติจริง การแข่งขัน และการแลกเปลี่ยนความคิดเห็นกับผู้อื่น ทำให้ผู้เรียนเกิดความเข้าใจในเนื้อหาได้อย่างเป็นธรรมชาติ
ดังนั้น จึงสรุปได้ว่า ANGLE QUEST เป็นสื่อการเรียนรู้ที่มีความเหมาะสมสำหรับใช้ทบทวนเรื่องวงกลมหนึ่งหน่วย สามารถส่งเสริมความเข้าใจ ผลสัมฤทธิ์ทางการเรียน และการมีส่วนร่วมของผู้เรียนได้อย่างมีประสิทธิภาพ อีกทั้งยังสามารถนำไปประยุกต์ใช้เป็นกิจกรรมประกอบการเรียนการสอนหรือการทบทวนก่อนสอบในระดับมัธยมศึกษาตอนปลายได้
กิตติกรรมประกาศ

